Asetuksen N:o 17 19 artiklan 3 kohdan mukaisesti julkaistu tiedonanto ilmoituksesta N:o Comp/A37.904/F3 - Interbrew (ETA:n kannalta merkityksellinen teksti)



Virallinen lehti nro C 283 , 20/11/2002 s. 0014 - 0017



Asetuksen N:o 17(1) 19 artiklan 3 kohdan mukaisesti julkaistu tiedonanto ilmoituksesta N:o Comp/A37.904/F3 - Interbrew (2002/C 283/05) (ETA:n kannalta merkityksellinen teksti) I ILMOITUS 1. Interbrew Belgium NV (jäljempänä "Interbrew") ilmoitti 30. kesäkuuta 2000 neuvoston asetuksen N:o 17 4 artiklan mukaisesti oluen toimitussopimuksista, jotka se oli tehnyt hotelli- ja ravintola-alan myyntipisteiden(2) kanssa Belgiassa. Ilmoitetut toimitussopimukset voidaan jakaa viiteen eri tyyppiin: lainasopimukset, (ali)vuokrasopimukset, myyntioikeussopimukset, franchising-sopimukset ja "afstand openingstaks" -sopimukset. Kukin näistä sopimuksista sisältää olutta koskevan sopimusvelvoitteen, joka kuvataan jäljempänä. 2. Interbrew on pyytänyt puuttumattomuustodistusta EY:n perustamissopimuksen 81 artiklan 1 kohdan mukaisesti tai EY:n perustamissopimuksen 81 artiklan 3 kohdan mukaista yksittäispoikkeusta. Interbrew muutti ilmoitustaan marraskuussa 2001 ja kesäkuussa 2002. II INTERBREW 3. Interbrew on Belgian suurin panimo. Interbrew'n tärkeimmät olutmerkit Belgiassa ovat Jupiler ja Artois (pils-olut), Hoegaarden (vehnäolut) ja Leffe (luostariolut). Kaikki neljä olutmerkkiä kuuluvat Belgian markkinoiden kymmenen eniten myydyn olutmerkin joukkoon. 4. Interbrew NV on Interbrew'n emoyhtiö. Interbrew NV on osakeyhtiö, jonka kotipaikka on Brysselissä ja jolla on toimintaa 20 maassa Pohjois-Amerikassa, Länsi- ja Itä-Euroopassa sekä Aasiassa. III MARKKINAT 5. Asia koskee oluen jakelua Belgian hotelli- ja ravintola-alan markkinoille. 6. Panimot myyvät noin 60 prosenttia tuottamastaan oluesta Belgian hotelli- ja ravintola-alalle. Jäljelle jäävä 40 prosenttia myydään vähittäiskaupalle (supermarketit, kaupat jne.). Hotelli- ja ravintola-alalla noin 65 prosenttia kaikesta kulutetusta oluesta on tynnyriolutta (verrattuna pulloissa ja tölkeissä myytävään olueen). 7. Interbrew'n markkinaosuus Belgian hotelli- ja ravintola-alan markkinoista on kokonaisuudessaan noin 56 prosenttia. Toiseksi suurimman panimon, Alken-Maesin, (joka nykyään kuuluu Scottish & Newcastle -yhtiöön ja joka aikaisemmin kuului Danone-konserniin) osuus näistä markkinoista on noin 13 prosenttia ja kolmanneksi suurimman panimon, Haachtin, osuus noin kuusi prosenttia. Kullakin näistä kolmesta panimosta on pils-olut, josta ne saavat suurimman osan liikevaihtoaan. Neljänneksi suurin panimo, Palm, jonka markkinaosuus on noin seitsemän prosenttia, saa pääosan myyntituloistaan amber-oluesta (vaikka sen tuotevalikoimaan kuuluu myös pils-olut). Neljän suurimman panimon yhteenlaskettu markkinaosuus Belgian hotelli- ja ravintola-alan markkinoista on noin 80 prosenttia. 8. Suurin osa Belgian 52000:sta hotelli- ja ravintola-alan myyntipisteestä on pubeja (35500), joista [< 20000] myy Interbrew'n oluita. Näistä pubeista kuitenkin vain [11000-13000] on kilpailukieltovelvoitteen alaisia ja myy ainoastaan Interbrew'n oluita. 9. Interbrew'n oluenmyynti oli vuonna 1999 hotelli- ja ravintola-alan osalta 3382657 hehtolitraa. Interbrew'n oman arvion mukaan se myi [30-40] prosenttia sellaisten myyntipisteiden kautta, jotka ovat sidoksissa siihen kilpailukieltovelvoitteen perusteella. Se perustaa arvionsa siihen, että yhden pubin myynti on keskimäärin 100 hl vuodessa. Tämän perusteella Interbrew'lla on sidotut markkinat, joiden osuus sen hotelli- ja ravintola-alan markkinoista on [17-22] prosenttia. 10. Valtaosa Interbrew'hun sopimussuhteessa olevista [11000-13000] pubeista on tehnyt joko lainasopimuksen tai alivuokra- tai vuokrasopimuksen. Lainasopimusten määrä oli vuonna 1999 [8000-9000] (ts. myyntipisteen hoitaja omistaa myyntipisteensä tai vuokraa sen kolmannelta osapuolelta, mutta saa Interbrew'lta raha- tai tavaralainan tai pankkitakuun). Näiden lainasopimuksen tehneiden myyntipisteiden saavuttama myynti vastaa sidottua markkinaosuutta, joka on suuruudeltaan [11-16] prosenttia. Jäljelle jäävät [3000-4000] myyntipistettä olivat sidoksissa Interbrew'hun joko vuokra- tai alivuokrasopimuksen perusteella (ts. myyntipisteen hoitaja vuokraa myyntipisteen Interbrew'lta, joka on joko myyntipisteen omistaja tai päävuokralainen). Näiden myyntipisteiden myynti vastaa sidottua markkinaosuutta, joka on suuruudeltaan [4-8] prosenttia. 11. Interbrew'n tekemät laina- sekä vuokra- ja alivuokrasopimukset ovat vuodesta 1999 vähentyneet jonkin verran. Vuoden 2001 elokuun 31. päivän tilanteen mukaan lainasopimusten määrä oli [...] ja vuokrasopimusten määrä [...] kappaletta. IV SOPIMUKSET 1. Lainasopimukset 12. Lainasopimuksen perusperiaatteena on, että Interbrew'n myöntämän lainan vastineeksi myyntipisteen hoitaja hyväksyy oluen myyntiä koskevan kilpailukieltovelvoitteen. Tämä tarkoittaa käytännössä sitä, että hän on velvollinen ostamaan kaiken tarvitsemansa oluen Interbrew'lta ja ettei hänellä ole lupaa muiden panimojen oluiden jälleenmyyntiin. Interbrew'lla on monentyyppisiä lainasopimuksia: lainat, joita ei peritä takaisin, rahalainat, takuut ja laitelainat. Laina-aika on tavallisesti viisi vuotta. 13. Myöntäessään lainan, jota ei peritä takaisin, Interbrew antaa pubinpitäjän käyttöön tietyn rahasumman pubin kunnostamiseen. Pubinpitäjä ei ole velvollinen maksamaan summaa takaisin, jos hän tinkimättä noudattaa kilpailukieltovelvoitettaan. 14. Interbrew myöntää myyntipisteenhoitajille myös rahalainoja. Lainanottajan on maksettava laina takaisin, mutta hän hyötyy taloudellisesti edullisista lainaehdoista (kuten pankkien lainoista normaalisti veloittamaa korkoa alhaisemmista koroista). 15. Interbrew voi tarjota myyntipisteenhoitajan käyttöön lainan myös toimimalla välittäjänä suhteessa pankkiin ja muihin luottolaitoksiin. Tässä tapauksessa Interbrew antaa pankille usein taloudellisen sitoumuksen myyntipisteenhoitajan puolesta joko takaamalla lainan ja/tai osallistumalla lainan korkojen maksuun. Tällöin on kyseessä nk. lainatakuu. 16. Viimeinen lainatyyppi ovat laitelainat, joissa Interbrew antaa toimipisteen hoitajan käyttöön tämän tarvitsemat välineet (oluthanat, jäähdyttimet, kalustuksen, myynninedistämismateriaalin jne.). Sopimuksen päättyessä toimipisteen hoitajan on palautettava välineet Interbrew'lle hyvässä kunnossa. 2. Vuokrasopimukset ja alivuokrasopimukset 17. Interbrew'lla on myyntipisteitä, jotka se omistaa, ja myyntipisteitä, jotka se on vuokrannut ulkopuoliselta. Se vuokraa joko omistajana tai päävuokralaisena nämä tilat myyntipisteen hoitajalle, joka vastineeksi sitoutuu kilpailukieltovelvoitteen noudattamiseen. Tällöin ovat kyseessä nk. vuokra- ja alivuokrasopimukset (joita kutsutaan toisinaan myös kiinteistösopimuksiksi). Belgian lain mukaisesti vuokrasopimus on voimassa yhdeksän vuotta, ja se voidaan uusia yhdeksän vuoden jaksoina siten, että enimmäisvuokra-aika on 27 vuotta. 3. Franchising-sopimukset 18. Interbrew'lla on noin 20 franchising-sopimusta, jotka koskevat Leffe-pubeja, Hoegaarden-pubeja tai Radio 2 -pubeja. Kuten vuokra- ja alivuokrasopimusten tapauksessa Interbrew yleensä omistaa francising-sopimuksen tehneen pubin tilat tai on niiden päävuokralainen. 19. Kaikissa näissä tapauksissa Interbrew antaa myyntipisteen hoitajalle oikeuden franchising-järjestelyn käyttöön. Myyntipisteen hoitajan on maksettava kuukausittain Interbrew'lle järjestelmämaksu. Interbrew myöntää myyntipisteen hoitajalle alueellisen yksinoikeuden franchising-järjestelyyn ja tarjoaa tälle myös kaupallisia tukipalveluja. Myyntipisteen hoitaja sitoutuu vastineeksi kilpailukieltovelvoitteen noudattamiseen. Franchising-ottajalla ei kuitenkaan ole yksinoikeutta niihin oluisiin, joita se myy yksinoikeusalueellaan. 4. Myyntioikeudet 20. Interbrew tekee julkisten tarjouspyyntöjen perusteella säännöllisesti tarjouksia, jotka koskevat myyntipisteen hoitamista kulttuurikeskuksissa, urheilukeskuksissa, puistoissa jne. Julkinen hankintaviranomainen antaa myyntioikeuden sille panimolle tai oluen tukkumyyjälle, joka tarjoaa parhaat sopimusehdot. 21. Jos Interbrew saa myyntioikeuden, se tekee sopimuksen myyntipisteen hoitajan kanssa, joka saa oikeuden sopimuksen kohteena olevan myyntipisteen hoitoon myyntioikeuden voimassaoloajaksi. Interbrew antaa myyntipisteen hoitajan käyttöön lisäksi välineet (oluthanat, jäähdyttimet, kalusteet jne.). Myyntipisteen hoitaja sitoutuu kilpailukieltovelvoitteen noudattamiseen. 22. Interbrew'lla on noin 100 myyntioikeusjärjestelyyn perustuvaa myyntipistettä. Myyntioikeuden kesto vaihtelee 5-10 vuoteen ja on toisinaan myös 10:tä vuotta pidempi. 5. "Afstand openingstaks" 23. Jokaisen myyntipisteenhoitajan on Belgian lainsäädännön mukaan maksettava myyntipisteen avaamisesta vero, joka on kolme kertaa myyntipisteen vuokra-arvo. Arvion vuokra-arvosta laativat viranomaiset. Silloin, kun tilojen omistaja tai päävuokralainen on panimo tai oluen tukkumyyjä, ne maksavat veron myyntipisteen hoitajan sijasta. 24. Maksettu vero on voimassa 15 vuotta, mutta vuokra-arvo tarkistetaan viiden vuoden välein, ja panimon tai oluen tukkumyyjän on tarvittaessa maksettava lisämaksu. Kun Interbrew päättää lopettaa myyntipisteen käytön, laki velvoittaa sen ilmoittamaan tästä toimivaltaisille viranomaisille. Se ei voi vaatia takaisin osaa maksamastaan verosta. Jos Interbrew kuitenkin siirtää hotelli- ja ravintolaliikkeen jollekin toiselle taholle vuoden kuluessa sen käytön lopettamisesta, myyntipisteen uusi hoitaja on velvollinen maksamaan liikkeen avaamisesta verona vain yhden arvioidun vuokra-arvon. 25. Vastineeksi tästä taloudellisesta edusta (jonka suuruus on kaksi kertaa vuokra-arvoarvio) Interbrew asettaa uudelle myyntipisteenhoitajalle kilpailukieltovelvoitteen. 26. Vaikka tämä vero alennettiin Flanderissa nollaan 1. tammikuuta 2002, alueella on edelleen myyntipisteenhoitajia, jotka ovat sopimussuhteessa Interbrew'hun ennen edellä mainittua päivämäärää tehdyn sopimuksen perusteella. 6. Kilpailukieltovelvoitteet ilmoitetuissa sopimuksissa A. Alun perin ilmoitetut sopimukset (30. kesäkuuta 2000) 27. Alkuperäinen ilmoitus sisältää periaatteessa perustelemattomia, myyntipisteenhoitajalle asetettuja kilpailukieltovelvoitteita kaikkien panimosopimusten, eli laina-, vuokra-, alivuokra-, franchising-, myyntioikeus- ja "afstand openingstaks" -sopimusten, osalta (kahta jäljempänä kuvattua poikkeusta lukuun ottamatta). Käytännössä tämä tarkoittaa, että myyntipisteen hoitaja on sopimuksen voimassaoloajan velvollinen ostamaan kaikki tarvitsemansa oluet sekä muut panimon kanssa tehdyssä sopimuksessa määrätyt juomat Interbrew'lta, eikä hänellä ole oikeutta kilpailevien oluiden tai muiden juomien jälleenmyyntiin. Franchising-sopimuksissa myyntipisteen hoitajan on lisäksi varmistettava, että Leffe- tai Hoegaarden-oluen osuus (aina franchising-järjestelmän mukaan) oluen kokonaismyynnistä on vähintään 25 prosenttia. 28. Alkuperäinen ilmoitus sisältää kaksi poikkeusta laina- ja "afstand openingstaks" -sopimuksiin. Ensinnäkin 1. maaliskuuta 2001 lähtien tehdyt sopimukset sisältävät kilpailukieltovelvollisuuden, joka koskee vain tynnyriolutta (ei siis pullo- eikä tölkkiolutta eikä muita juomia), ja 1. kesäkuuta 2001 lähtien tehtyjen sopimusten osalta myyntipisteen hoitajalla on joka vuosi mahdollisuus irtisanoa sopimus kolmen kuukauden irtisanomisajalla. Toiseksi Interbrew muuttaa kaikkien 1. heinäkuuta 2001 jälkeen tehtyjen laina- ja "afstand openingstaks" -sopimusten sisältämän kilpailukieltovelvoitteen vähimmäisostovelvoitteeksi, jonka mukaan myyntipisteen hoitajan ostojen Interbrew'lta on oltava vähintään 75 prosenttia sen oluen kokonaisliikevaihdosta. B. Alkuperäiseen ilmoitukseen tehty ensimmäinen muutos (marraskuu 2001) 29. Marraskuussa 2001 Interbrew yhdenmukaisti kaikkien voimassa olevien laina- ja "afstand openingstaks" -sopimusten kilpailukieltovelvoitteet seuraavasti: i) kilpailukieltovelvoite koskee vain olutta (ei muita juomia), ii) myyntipisteenhoitajan ostojen Interbrew'lta on oltava vähintään 75 prosenttia sen oluen kokonaisliikevaihdosta, iii) myyntipisteenhoitajalla on joka vuosi mahdollisuus sopimuksen irtisanomiseen kolmen kuukauden irtisanomisajalla ja iv) vähimmäisostovelvoitteen (absoluuttinen määrä) noudattamatta jättämisen seuraamus on poistettu. 30. Kaikkien muiden sopimusten (vuokra-, alivuokra-, franchising- ja myyntioikeussopimusten) osalta kilpailukieltovelvoite säilyi alkuperäisen ilmoituksen mukaisena (katso 26 kohta edellä). C. Alkuperäiseen ilmoitukseen tehty toinen muutos (kesäkuu 2002) 31. Komission yksiköiden kanssa käymiensä keskustelujen seurauksena Interbrew tarjoutui tekemään lisämuutoksia alun perin ilmoitettuihin sopimuksiin. Näistä muutoksista ilmoitettiin virallisesti kesä - lokakuussa 2002. 6.1 Lainasopimukset 32. Kuten edellä mainittiin (katso 10 kohta), lainasopimukset ovat yleisin panimosopimustyyppi, ja niihin perustuvien sidottujen markkinoiden osuus on [11-16] prosenttia. Interbrew on nyt valmis rajoittamaan määrävaatimusta siten, että se koskee ainoastaan pils-olutta, joka toimitetaan tynnyreissä. Edellytyksenä on kuitenkin edelleen, että myyntipiste ostaa Interbrew'lta vähintään 50 prosenttia kaikesta tarvitsemastaan oluesta. Myyntipisteen hoitajille asetettu määrävaatimus ei siis enää koske pullossa eikä tölkeissä myytävää pils-olutta eikä mitään muuta olutlaatua kuin pils-olutta (ei siis esimerkiksi vehnäolutta, luostariolutta tai amber-olutta), olipa kysymyksessä pullo- tai tynnyriolut. Tämä tarkoittaa, että muut panimot voivat jatkossa myydä Interbrew'n kanssa lainasopimuksen tehneille myyntipisteille kaikkia muita oluitaan paitsi tynnyreissä toimitettua pils-olutta. 33. Interbrew hyväksyy nyt lisäksi sen, että myyntipisteen hoitaja voi irtisanoa panimon kanssa tehdyn sopimuksen milloin tahansa, jos kolmen kuukauden irtisanomisaikaa noudatetaan. Interbrew lisää tätä irtisanomisoikeutta koskevan selkeän muistutuksen laskun kääntöpuolelle painettuihin myyntiehtoihinsa. 34. Kun myyntipisteen hoitaja irtisanoo sopimuksen, hänen (tai sen panimon, jolle sopimus siirretään) on maksettava takaisin vielä maksamatta oleva laina ilman aikaistetusta takaisinmaksusta johtuvaa sakkomaksua tai muuta rahallista korvausta(3). 35. Kun kyseessä on laitelaina, myyntipisteen hoitajan on joko palautettava laitteet hyvässä kunnossa (huomioon ei kuitenkaan oteta normaalia kulumista) tai ostettava laitteet hintaan, joka vastaa niiden senhetkistä arvoa. Tämä arvo saadaan viiden vuoden tai 60 kuukauden jaksoon perustuvalla tasapoistomenetelmällä. 36. Lainasopimukset ovat voimassa enintään viisi vuotta. Interbrew'lla on kuitenkin edelleen noin 2000 laina- ja pankkitakaussopimusta, jotka se teki myyntipisteenhoitajien kanssa jaksolla 1. tammikuuta 1997-1. tammikuuta 2000 ja jotka ovat voimassa 10 vuotta. Interbrew on sitoutunut lopettamaan määrävaatimuksen viimeistään 31. joulukuuta 2006 (viisi vuotta asetuksen N:o (EY) 2790/1999 12 artiklassa säädetyn siirtymäkauden päättymisen jälkeen). 6.2 Vuokra- ja alivuokrasopimukset 37. Vuokra- ja alivuokrasopimuksin sidottujen markkinoiden osuus on [4-8] prosenttia (katso 10 kohta edellä). Näiden sopimusten osalta Interbrew rajoittaa kilpailukieltovelvoitetta siten, että se koskee ainoastaan kaikentyyppisiä tynnyrioluita (pils-oluet ja muut olutlaadut), jotka Interbrew on valmistanut joko omalla tuotemerkillä tai lisenssillä. Muutettua sopimusta ei siis enää sovelleta muuntyyppisiin tynnyrioluisiin, joita Interbrew ei valmista (ts. trappist-olut). Lisäksi koska lisenssisopimukset koskevat käytännössä vain Tuborgia eivätkä nykyisiä yhteistyöjärjestelyjä, joiden mukaisesti Interbrew huolehtii ulkopuolisten panimojen valmistamien oluiden jakelusta, kilpailukieltovelvoitetta ei enää sovelleta Orvalin, Rodenbachin, Van Honsebrouckin (Kasteelbier) eikä De Koninckin valmistamiin oluisiin. Interbrew on lisäksi poistanut myyntipisteenhoitajalta vähimmäisostovelvoitteen (absoluuttinen määrä). 38. Käytännössä tämä tarkoittaa, että sopimuksen tehnyt myyntipisteenhoitaja voi jatkossa myydä trappist-olutta sekä kaikentyyppisiä pullo- ja tölkkioluita. 39. Jos markkinoille jatkossa tulee muita tynnyrioluita, jotka eivät ole Interbrew'n valmistamia, tai jos Interbrew alkaisi valmistaa trappist-olutta taikka jos se haluaisi tehdä lisenssisopimuksia muiden ulkopuolisten panimojen kanssa, komissio arvioi muutetun määrävaatimuksen soveltamisalan uudelleen. 6.3 Franchising-sopimukset 40. Leffen ja Hoegaardenin kanssa tehtyjen franchising-sopimusten osalta, joiden määrä on melko pieni, Interbrew rajoittaa kilpailukieltovelvoitetta siten, että sitä sovelletaan vain siihen oluttyyppiin (tynnyriolut, pullo-olut ja tölkkiolut), jonka franchising-järjestely kattaa. Se asettaa tälle oluttyypille kuitenkin vähimmäisostovelvoitteen, joka on 25 prosenttia kaikista olutostoista. Radio 2 -franchising-järjestelyn osalta ei jatkossa sovelleta kilpailukieltovelvoitetta eikä määrävaatimusta. 41. Käytännössä tämä tarkoittaa, että jatkossa kaikki Leffe- ja Hoegaarden- franchising-ottajat voivat vapaasti ostaa ja jälleenmyydä kaikentyyppisiä ulkopuolisten panimojen valmistamia oluita (tynnyri-, pullo- ja tölkkioluita) lukuun ottamatta abbey-olutta (Leffe-pubit) ja vehnäolutta (Hoegaarden-pubit). Radio 2 -franchising-ottaja voi ostaa ja jälleenmyydä kaikkia ulkopuolisten panimojen valmistamia oluita (tynnyri-, pullo- ja tölkkioluita). 42. Kuten edellä mainittiin (18 kohta), Interbrew omistaa useimmat franchising-myyntipisteiden tilat tai vuokraa niitä päävuokralaisena. Interbrew pidättää itsellään oikeuden muuttaa nykyiset franchising-sopimukset alivuokrasopimuksiksi. Tällöin vuokra- tai alivuokrasopimukseen sovelletaan lievennettyä määrävaatimusta ilman, että siihen yhdistetään 25 prosentin vähimmäisostovelvoite, joka koskee franchising-järjestelyn kohteena olevaa olutta. 6.4 Myyntioikeudet 43. Interbrew käsittelee noin 100 myyntioikeussopimusta samaan tapaan kuin vuokra- ja alivuokrasopimuksia. Kun Interbrew saa myyntioikeuden, tilanne on hyvin samankaltainen kuin silloin, kun Interbrew on päävuokralaisena. Se nimeää myyntipisteenhoitajan alivuokralaiseksi, johon sovelletaan vuokra- tai alivuokrasopimuksen mukaista kilpailukieltovelvoitetta. 44. Käytännössä tämä tarkoittaa, että myyntipisteenhoitaja, joka tosiasiassa käyttää myyntioikeutta, voi myydä trappist-tynnyriolutta ja kaikkia muita pullo- ja tölkkioluita. 6.5 "Afstand openingstaks" 45. Interbrew on ilmoittanut komissiolle, ettei se enää sovella kilpailukieltovelvoitetta tai määrävaatimuksia sellaisiin myyntipisteenhoitajiin, jotka ottavat hoidettavakseen myyntipisteen Interbrew'lta vuoden kuluessa siitä, kun se on lopettanut kyseisen myyntipisteen hyödyntämisen. V PÄÄTELMÄT Kun otetaan huomioon ilmoitettuihin sopimuksiin tehdyt muutokset, komissio aikoo antaa asiasta myönteisen lausunnon. Ennen myönteisen lausunnon antamista komissio pyytää asianosaisia toimittamaan huomautuksensa kuukauden kuluessa tämän ilmoituksen julkaisemisesta postitse seuraavassa mainittuun osoitteeseen tai faksilla seuraavassa mainittuun numeroon viitteellä "Asia Comp/A37.904/F3 - Interbrew": Euroopan komissio Kilpailun pääosasto (DG COMP) Linja F B - 1049 Bruxelles/Brussel Faksi (32-2) 296 98 02. Jos asianosainen katsoo huomautustensa sisältävän liikesalaisuuksia, hänen on merkittävä kohdat, joita ei hänen näkemyksensä mukaan saisi julkaista sen vuoksi, että ne sisältävät liikesalaisuuksia tai muuta salassapidettävää tietoa, ja perusteltava näkemyksensä. Jos komissio ei saa perusteltua pyyntöä, se olettaa, etteivät huomautukset sisällä salassapidettävää tietoa. (1) EYVL 13, 21.12.1962, s. 204. (2) Hotellit, ravintolat ja kahvilat. (3) Useimmissa tämänkaltaisissa lainoissa lainanottaja on velvollinen maksamaan takaisin paitsi jäljellä olevan pääoman myös rahasumman, jolla korvataan lainanantajalle pääoman aikaistetusta takaisinmaksusta aiheutuvat korkotulojen menetykset.